钦定古今图书集成/理学汇编/文学典/第063卷 > 陶谷
## 钦定古今图书集成/理学汇编/文学典/第063卷 > 陶谷

按《宋史》本传：“谷字秀实，邠州新平人。本姓唐，避晋祖
讳改焉。历北齐、隋、唐为名族。祖彦谦，历慈、绛、澧三州
刺史，有诗名，自号鹿门先生。父涣，领夷州刺史。唐季
之乱，为邠帅杨崇本所害。时谷尚幼，随母柳氏育崇
本家。十馀岁能属文，起家校书郎，单州军事判官。尝
以书干宰相李崧，崧甚重其文。时和凝亦为相，同奏”
为著作佐郎、集贤校理，改监察御史，分司西京。迁虞
部员外郎、知制诰。会晋祖废，翰林学士兼掌内外制，
词目繁委，谷言多委惬，为当时最少。帝初赐绯袍靴
笏、黑银带。天福九年，加仓部郎中。初，崧从契丹以北，
高祖入京师，以崧第赐苏逢吉，而崧别有田宅在西
京，逢吉皆取之。崧自北还，因以宅券献逢吉，逢吉不
悦，而崧子弟数出怨言。其后逢吉乃诱告崧与弟屿、
嶬等下狱，崧惧，移病不出。崧族子昉为秘书郎，尝往
候崧，崧语昉曰：“迩来朝廷于我有何议？”昉曰：“无他。闻
唯陶给事往往于稠人中厚诬叔父。”崧叹曰：“谷自单
州判官，吾取为集贤校理，不数年擢掌诏命，吾何负
于陶氏子哉！”及崧遇祸，昉尝因公事诣谷，谷问：昉：“识
李侍中否？”昉敛衽应曰：“远从叔尔。”谷曰：“李氏之祸，谷
出力焉。”昉闻之汗出。谷性急率，尝与兖师安审信集
会，杯酒相失，为审信所奏。时方姑息武臣，谷坐责授
太常少卿。尝上言：“顷莅西台，每见台司详断刑狱，少
有即时决者，至于闾阎夫妇，小有争讼，淹滞，即时坊
市，死亡丧葬，必俟台司判状，奴婢病亡，亦须检验。吏
因缘为奸，而邀求不已，经旬不获埋瘗。望申条约，以
革其弊。”从之。俄拜中书舍人。尝请教习乐工，停二舞
郎，及禁民伐桑枣为薪，并从其请。开运三年，赐金紫。
契丹主北归，胁谷令从行。谷逃匿僧舍中，衣布褐，阳
为行者状。军士意其诈，持刃陵胁者日数四。谷颇工
历数，谓同辈曰：“西南五星连珠，汉地当有王者出，契
丹主必不得归国。”及耶律德光死，有孛光芒指北，谷
曰：“自此契丹自相鱼肉，永不乱华矣。”遂归汉。为给事
中。乾祐中，令常参官转对，谷上言曰：“五日上章，曾非
旧制；百官叙对，且异昌言，徒浼天聪，无益时政。欲乞
停转对。在朝群臣有所闻见，即许不时诣阙闻奏。”从
之。仕周，为右散骑常侍。世宗即位，迁户部侍郎。从征
太原，时鱼崇谅迎母后至，谷乘间言曰：“崇谅宿留不
来，有顾望意。”世宗颇疑之。崇谅又表陈母至，诏许归
陕州就养，以谷为翰林学士。世宗谓宰相曰：“朕观历
代君臣，治平之道，诚为不易。又念唐、晋失德之后，乱
臣黠将，僭窃者多。今中原甫定，吴、蜀、幽、并尚未平附，
声教未能远被，宜令近臣各为论策，宣导经济之略。”
乃命承旨徐台符以下二十馀人，各撰《为君难为臣
不易论》《平边策》以进。其策率以修文德、来远人为意，
惟谷与窦仪、杨昭俭、王朴以封疆密迩江、淮，当用师
取之。世宗自克高平，常训兵讲武，思混一天下，及览
其策，忻然听纳，由是平南之意益坚矣。显德三年，迁
兵部侍郎，加承旨。世宗留心稼穑，命工刻木为耕夫、
织妇、蚕女之状，置于禁中，思广劝课之道，谷为赞辞
以进。显德六年，加吏部侍郎。宋初，转礼部尚书，依前
翰林承旨。谷在翰林，与窦仪不协，仪有公望，虑其轧
己，尝附宰相赵普，与赵逢、高锡辈共排仪，仪终不至
相位。乾德二年，判吏部铨，兼知贡举，再为南郊礼仪使，法物制度，多谷所定。时范质为大礼使，以卤簿清
游队有甲骑具装，莫知其制度，以问于谷。谷曰：“梁贞
明丁丑岁，河南尹张全义献人甲三百副，马具装二
百副。其人甲以布为里，黄絁表之，青绿画为甲文，红
锦绿青絁为下”裙，绛韦为络，金铜玦，长短至膝，前膺
为人面二目，背连膺缠以红锦腾蛇，马具装，盖寻常
马甲，但加珂拂于前膺及后秋尔。庄宗入洛，悉焚毁
质，命有司如谷说造以给用。又乘舆大辇，久亡其制，
谷创意造之，后承用焉。明德门成，诏谷为之记。乾德
中，命库部员外郎王贻孙、《周易》博士奚屿同考试品
官子弟，谷属其子鄑于屿，鄑书不通，以合格闻，补殿
中省进马。俄为人所发，下御史府案问，屿责授乾州
司户，贻孙责授左赞善大夫，夺谷俸两月。谷后累加
刑部、户部二尚书。开宝三年，卒，年六十八，赠右仆射。
谷强记嗜学，博通经史，诸子、佛老咸所总览。多蓄法
书、名画，善隶书。为人隽辨宏博，然奔竞务进，见后学
有文采者，必极言以誉之，闻达官有闻望者，则巧诋
以排之。其多忌好名类此。初，太祖将受禅，未有禅文，
谷在旁，出诸怀中而进之曰：“已成矣。”太祖甚薄之，尝
自曰：“吾头骨法相非常，当戴貂蝉冠尔。”盖有意大用
也。人多笑之。子邴，至起居舍人。天禧四年，录谷孙寔
试秘书省校书郎。

按《归田录》：陶尚书谷为学士，尝晚召对，太祖御便殿，
陶至，望见上将前而复却者数四，左右推宣甚急，谷
终彷徨不进。太祖笑曰：“此措大索事分。”顾左右取袍
带来，上已束带，谷遽趋入。

按《闻见前录》：太祖将受禅，未有禅文，翰林学士承旨
陶谷在旁，出诸怀中，进曰：“已成矣。”太祖繇是薄其为
人。谷墓在京师东门外觉昭寺，已洞开，空无一物。寺
僧云：“屡掩屡坏，不晓其故。”张舜明曰：“陶为人轻险，尝
自指其头，谓必戴貂蝉，今髑髅亦无矣。”

按《东轩笔录》：“陶谷自五代至国初，文翰为一时之冠。
然其为人倾险狠媚，自汉初始得用，即致李崧赤族
之祸，由是缙绅莫不畏而忌之。太祖虽不喜，然藉其
词华足用，故尚置于翰林。谷自以久次旧人，意希大
用，建隆以后，为宰相者，往往不由文翰，而闻望皆出
谷下。谷不能平，乃俾其党与因事荐引，以为久在词”
禁，宣力实多，亦以微伺上旨。太祖笑曰：“颇闻翰林草
制，皆检前人旧本，改换词语，此乃俗所谓依样画葫
芦耳，何宣力之有？”谷闻之，乃作诗书于玉堂之壁曰：
“官职须由生处有，才能不管用时无。堪笑翰林陶学
士，年年依样画葫芦。”太祖益薄其怨望，遂决意不用
矣。

按《清波杂志》：“陶尚书谷奉使江南，恃才凌忽，议论间
殆，应接不暇。有善谋者，选籍中艳丽，诈为驿卒孀女，
布裙荆钗，日拥篲于庭。谷一见喜之，而与之狎，赠以
长短句。一日国主开宴，立妓于前，歌所赠‘邮亭一夜
眠’之词。谷大惭沮，满引致醉，顿失前日简倨之容，归
朝坐此抵罪。”